-Çmimi Karriera gazetares Laura Konda, e cila mëse dy dekada ishte në Radion Zëri i Amerikës, dhe Adelheid Feilce, redaktore shumëvjeçare e drejtoreshë në Radion gjermane Deutsche Welle/
-Për raportimin më të mirë të vitit 2019 në lëmin e ekonomisë është nderuar gazetari Vali Qyrfyçi, ndërsa çmimi Gazetari i Vitit iu nda gazetarit Tauland Koplikaj. Çmimi "Vangjush Gambeta" për gazetarinë audio vizuele në Shqipëri iu nda Donald Jorgoni, ndërsa për mediat e shkruara në Kosovë, gazetares së Koha Ditore, Saranda Ramaj, për Shqipëri Ledina Loga dhe për Maqedoninë e Veriut, Vedat Memedaliu/
Gazeta DIELLI nga korrespondenti në Kosovë Behlul Jashari
PRISHTINË-GJAKOVË, 7 Dhjetor 2019/ Gazetarja Laura Konda, e cila mëse dy dekada ishte në Radion Zëri i Amerikës,
është laureate e Çmimit Karriera të Unionit të Gazetarëve Shqiptarë.
Në Cerifikatë theksohet se, "Çmimi "Karrira" i jepet gazetares Laura Konda gazetare me reputacion dhe ndikim në audiencën shqipfolëse. Përvoja e gjatë si redaktore, moderatore dhe reportere e veçon këtë profesioniste si përfaqësuesen e një shkolle të rferencave morale në gazetari.
Në zhanrin e intervistës me personalitete kombëtare dhe ndërkombëtare, kjo gazetare jep shembullin e cilësishëm të gazetarisë aktive, asnjanëse dhe besnike e interest publik.
Puna prej dy dekadash në radion "Zëri i Amerikës" përbën përvojën e saj më të suksesshme dhe marrëdhënien më të shkëlqyer të gazetares në shërbim të audienës së pamatë."
Gazetarja Laura Konda është shprehur se është e nderuar dhe se këtë çmim e lidhë me punën e saj mbi 20 vjeçare në Zërin e Amerikës.
"Në një periudhë shumë kritike për kombin shqiptar siç ishte lufta në Kosovë, në atë kohë Radio Zëri i Amerikës luajti një rol të madh fillimisht për lidhjen e familjeve refugjate të cilët kishin humbur kontaktet me të dashurit e tyre dhe për mua kjo ishte një pjesë shumë e rëndësishme e karrierës sime si gazetare", theksoi ajo.
Laureate e Çmimit "Karriera" të Unionit të Gazetarëve Shqiptarë është edhe Adelheid Feilce, redaktoren shumëvjeçare dhe drejtoreshë e programeve për Evropë në radion gjermane Deutsche Welle.
Ajo u shpreh se është shumë e nderuar sepse është një çmim që vjen nga mesi i kolegëve gazetarë profesionistë shqiptarë dhe shqipfolës.
"Unë jam e huaj, nuk e kam gjuhën e nënës gjuhën shqipe prandaj jam posaçërisht e nderuar për këtë çmim nga bota me të cilën po merrem prej shumë dekadash. Unë këtë e marr edhe si stimulim për të vazhduar informimin sa më korrekt dhe transparent të vendeve të Ballkanit Perëndimor", tha Adelheid Feilce.
Në veprimtarinë në Prishtinë, nga mesdita e të premtes së 6 Dhjetorit 2019, Unioni i Gazetarëve Shqiptarë, me mbështetje të JTI, ka ndarë edhe çmimet "Vangjush Gambeta 2019", për raportimin më të mirë ekonomik të publikuar gjatë këtij viti, nga gazetarë ekonomikë nga Shqipëria, Kosova dhe Maqedonia Veriore.
Kryetari i Unionit të Gazetarëve Shqiptarë, Aleksander Çipa tha se ky është edicioni i 11-të i ndarjes së çmimeve "Vangjush Gambeta" dhe duke i falënderuar JTI kemi arritur që të organizojmë një garë të vërtetë të krijimtarisë gazetareske në lëmine e ekonomisë.
"Çmimet ndahen për shkrimet më të mirë ekonomik të botuar në shtypin e shkruar në Shqipëri, Kosovë dhe Maqedonia e Veriut si dhe një çmim për raportimin më të mirë ekonomik të realizuar në median televizive të Shqipërisë", tha Aleksander Çipa.
Për raportimin më të mirë të vitit 2019 në lëmin e ekonomisë është nderuar gazetari Vali Qyrfyçi, ndërsa çmimi "Gazetari i Vitit" iu nda gazetarit Tauland Koplikaj.
Çmimi " Vangjush Gambeta" për gazetarinë audio vizuele në Shqipëri iu nda Donald Jorgoni, ndërsa për mediat e shkruara në Kosovë, gazetares së Koha Ditore, Saranda Ramaj, për Shqipëri Ledina Loga dhe për Maqedoninë e Veriut, Vedat Memedaliu.
Ndarjes së çmimeve i ka parapri konferenca tematike "Ilegaliteti dhe legaliteti" ku pjesëmarrësit, mes të cilëve kryetari i Odës Ekonomike të Kosovës, Berat Rukiqi, kanë theksuar se ekonomia gri është armiku kryesor i zhvillimit ekonomik dhe kanë nënvizuar nevojën e realizimit të ligjeve dhe strategjive qeveritare në luftim të ekonomisë ilegale.
Gazetarët nga Shqipëria, Kosova, Maqedonia e Veriut dhe Lugina e Preshevës, mes të cilëve ishte edhe korrespondenti në Kosovë i Gazetës DIELLI – fitues i Çmimit Karriera të Unionit të Gazetarëve Shqiptarë në vitin 2015, nga Prishtina kanë shkuar në Gjakovë dhe me këngët e Shkëlzen Jetishit – Xenit dhe orkestrës së tij ishin së bashku deri në mbrëmje.
ARKIV –GAZETA DIELLI, 13 NËNTOR 2015: Gazetarit Behlul Jashari Çmimi Karriera
-Unioni i Gazetarëve Shqiptarë i ndan Çmimet në një veprimtari në Prizren/
PRIZREN, 13 Nëntor 2015/-Korrespondenti në Kosovë aktualisht i Gazetës Dielli – korrespondenti i ATSH nga Kosova e themelues i bashkëpunimeve të para të medias Kosovë-Shqipëri prej gati çerek shekulli, Behlul Jashari, gazetar shumëvjeçar, redaktor e kryeredaktor i gazetës tradicionale kosovare Rilindja, është fitues i Çmimit Karriera të Unionit të Gazetarëve Shqiptarë. Kryetari i Unionit, Aleksandër Çipa, duke prezantuar motivacionin për çmimin tha se, "Behlul Jashari është dëshmia e gjallë e qëndresës së gazetarit përballë shtypjes dhe terrorit okupues. Jo vetëm shembull i gazetarit korrekt në një kohë kur sundonte censura e shumëfishtë dhe sidomos ajo shtetërore.
Behlul Jashari është emri i gazetarit jetëgjatë në profesion që përjetoi e përballoi sakrifica të mëdha. Ai si rrallë kush mori në dorë gazetën 'Bujku" kur pushteti serb mbylli të vetmin titull të përditshëm "Rilindjen".
Behlul Jashari ishte kryeredaktor i parë-themelues i gazetës së përditshme të rezistencës e pjesë e lëvizjes për liri e pavarësi "Bujku" që nisi të dalë nga 18 janari 1991 dhe si korrespondent i parë nga Kosova i një mediumi të Shqipërisë nga 24 maji 1992.
Raportimet e tij janë pjesë e rëndësishme e historisë së raportimit gazetaresk për krejt hapësirën shqiptare".
Gazetari Behlul Jashari, duke pranuar çmimin u shpreh se ndihet shumë i nderuar që merr çmimin më të lartë të gazetarisë shqiptare, duke theksuar se para një çerek shekulli nisi raportimet për median në Shqipëri nga Kosova në rrethana të jashtëzakonshme dhe pjesë e atyre raportimeve ishte edhe reportazhi për "kufirin ndërshqiptar si mur, si fundi i botës".
"'Udhëtimi për në Prizren', ishte reportazhi që kam shkruar në fundvitin 1996, në kohën e viteve të rënda të okupimit, kur me shkrimet futuristike e shihja dhe e përshkruaja Kosovën e së ardhmes, të lirë, shtet, të ëndërrave. Personazhi, e nisura nga Arta, jugu i trojeve ku flitet shqip, në kërkimet e saj drejt 'Mollës së Kuqe', ku tregohet se dikur ishte kufiri verior, erdhi edhe në Prizren, qytetin e Lidhjes Shqiptare, ku ndodhte diç e ngjashme si sot", vijoi ai në ceremoninë e ndarjes së çmimeve të gazetarëve nga të gjitha trojet shqiptare.
Ai reportazh është botuar edhe në Kosovë, edhe në Shqipëri, në 31 dhjetor 1996, duke thyer kufirin e hekurt me shkrimet shqip.
"'Udhëtimi për në Prizren…' ishte përsëri titulli i shkrimit që bëra për ATSH para takimit të parë historik të qeverive të Shqipërisë e Kosovës mbajtur në 11 janar 2014 pikërisht këtu në Prizren", vijoi Jashari.
"Edhe sot të gjithë së bashku jemi në udhëtim për në Prizren, dhe do jemi", theksoi Behlul Jashi dhe duke e përmbyllur fjalën u shpreh: "Ishte një rrugë shumë e gjatë. Edhe shumë e vështirë, sa njëra këpucë më ra sot në Prizren".
Fitues të Çmimit Karriera janë edhe gazetarët e njohur prej dekadash Zenun Çelaj nga Kosova dhe Besnik Dizdari nga Shqipëria.
Unioni i Gazetarëve Shqiptarë organizoi sot në Prizren veprimtari në kuadër të 10 vjetorit të tij, ku në një ceremoni ku ishin ish presidentët Alfred Moisiu e Fatmir Sejdiu, si dhe ministri i Financavi i Kosovës, Avdullah Hoti, u ndanë çmimet vjetore
Karriera, Gazetari i Vitit, Çmimi Special. U bë edhe ndarja e çmimeve vjetore "Vangjush Gambeta" për gazetarinë ekonomike. Në kuadër të veprimtarisë, u bë edhe nenshkrim i memorandumit të bashkepunimit të Unionit të Gazetarëve Shqiptarë me Unionin e Gazetarëve të Preshevës.